ועדת הכלכלה, כנסת 15, פרוטוקול מספר 430, 2002-03-06 10:55

אברהם פורז: אנו דנים בתקנות הבזק (זיכיונות) (תיקון מס' 3), התשס"ב-2002, בדבר החלטת השר בעניין הארכת הזיכיון לשידורי הכבלים.

יזהר טל: בהמשך לבקשות הקודמות, הגענו לכאן על מנת לאפשר את השלמת התהליך.

אברהם פורז: אני יוצא לחמש דקות, ומייד חוזר.

אברהם פורז: רבותיי, האם יש מישהו שרוצה לומר משהו בעניין?

מיכל רפאלי-כדורי: אנחנו לא חברי-כנסת, אנחנו לא באנו לא להתנגד ולא לתמוך, אבל רק לפני כמה חודשים התקיימו פה דיונים בחוק התקשורת, שכלל בתוכו סעיף שגם היה חשוב מאד לפעילות שלנו, סעיף הפעילות השוטפת, או סעיף התיול.

מיכל רפאלי-כדורי: לאחר החקיקה, שר התקשורת הוציא הוראות מינהל, חלק מההערות שלנו התקבלו, ובשטח אנחנו מנסים לחיות עם המצב הזה.

מיכל רפאלי-כדורי: המצב בשטח לא נראה כמו ההוראות, והאכיפה של ההוראות האלה לא נעשית לפי ראות עינינו - -

אברהם פורז: מה זה שייך?

אברהם פורז: עם כל הכבוד, אני לא פותח עכשיו דיון כללי לגבי כל מה שמטריד אתכם בענף התקשורת.

אברהם פורז: מלבד זאת, גם האנשים שאמורים להשיב לכם לא נמצאים כאן.

מיכל רפאלי-כדורי: אני חושבת שהוועדה הזאת - -

אברהם פורז: אבל זה לא אומר שבאותה הזדמנות חגיגית כל מי שיש לו בעיה בתחום התקשורת יעלה אותה.

אברהם פורז: האם יש מישהו שרוצה לדבר על העניין עצמו?

אברהם פורז: חבר-הכנסת לנגנטל, מה לגביך?

נחום לנגנטל: אני מתנגד לבקשה של משרד התקשורת.

אברהם פורז: אם כך, אני אקיים את ההצבעה יותר מאוחר.

אברהם פורז: לאה, מכיוון שה-6 לחודש זה המועד האחרון, תפני ליושב-ראש הכנסת, ותאמרי לו שאנחנו מבקשים לקיים את ההצבעה בזמן המליאה, בשעה 16:30.

אברהם פורז: מר טל, אתם תדברו עם שר התקשורת, ותאמרו לו שאם יש לו עניין שהתקנות יעברו, עליו לדאוג שיהיה להן רוב.

אברהם פורז: בשעה 16:30 תתקיים הצבעה.

אברהם פורז: תודה רבה, אני נועל את הישיבה.